**Zmluva o  poskytnutí služieb**

uzavretá v zmysle ust. §§ 269 odsek 2 a 536 a nasl. zákona č. 513/1991 Zb. Obchodného zákonníka v znení neskorších predpisov (ďalej ako „**Obchodný zákonník**“)

# Článok I.

# Zmluvné strany

**Objednávateľ:**

**Názov :** Slovenská inovačná a energetická agentúra

**Sídlo :** Bajkalská 27, 827 99 Bratislava

**Štatutárny orgán :** JUDr. Svetlana Gavorová, generálna riaditeľka

**IČO :** 00002801

**Právna forma :** štátna príspevková organizácia zriadená rozhodnutím ministra hospodárstva SR č. 63/1999 s účinnosťou od 1.5.1999 v znení nadväzujúcich rozhodnutí

**DIČ :** 2020877749

**IČ DPH :** SK2020877749

**Bankové spojenie :** Štátna pokladnica

**Číslo účtu/IBAN :** SK6581800000007000062596

**BIC kód :** SPSRSKBA

**Vecne zodpovedná osoba :** Ing. Peter Štibraný, [peter.stibrany@siea.gov.sk](mailto:peter.stibrany@siea.gov.sk)

**Tel., fax, email:**

(ďalej ako „**Objednávateľ**")

a

**Dodávateľ:**

**Obchodné meno/názov : .....................................................**

**Sídlo/miesto podnikania : .....................................................**

**IČO : .....................................................**

**DIČ : .....................................................**

**IČ DPH : .....................................................**

**Bankové spojenie : .....................................................**

**Číslo účtu : .....................................................**

**Štatutárny orgán : .....................................................**

**Zapísaný : .....................................................**

**Oddiel : .....................................................**

**Vložka číslo : .....................................................**

**Oprávnená osoba : .....................................................**

(ďalej ako „**Dodávateľ**“)

(Objednávateľ a Dodávateľ ďalej spolu ako „**Zmluvné strany**“, jednotlivo „**Zmluvná strana**“)

**Preambula**

Na obstaranie predmetu tejto Zmluvy bol použitý postup zadávania zákazky na poskytnutie služby podľa ust. § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „**Zákon o VO**“), ktoré vyhlásil Objednávateľ pod číslom NZ 3917.

# Článok II.

# Definícia pojmov

1.) Zmluvné strany sa pre účely tejto Zmluvy, ako aj jej príloh, ktoré tvoria jej neoddeliteľnú súčasť, dohodli na nasledovných definíciách pojmov:

a) **Analýza dátových štruktúr externých elektronických údajov a údajov z rezortov a zriadenie, poskytnutie služby zberu údajov pre potreby analýzy energetickej efektívnosti**, (ďalej len **„Služba zberu“**), ktorá umožní realizáciu riadeného zberu údajov o efektivite realizovaných opatrení povinných subjektov ako jeden zo základných vstupov pre vyhodnocovanie efektívnosti opatrení pre zvyšovanie energetickej efektívnosti. Požiadavky na Službu zberu bližšie špecifikuje Príloha č. 1 tejto Zmluvy: „**Podrobná špecifikácia predmetu zmluvy a rozsah poskytovaných služieb**“(ďalej ako „**Príloha č. 1**“).

b) **Zberná kampaň** (ďalej ako „**Kampaň**“): časovo ohraničený úsek pre poskytovanie údajov prostredníctvom Služby zberu. Vyhlasuje ju Objednávateľ, spravidla jedenkrát ročne. Počas priebehu Kampane povinné osoby, t. j. Koordinátor alebo Podriadené povinné osoby zadávajú údaje do systému Služby zberu prostredníctvom Zberného formulára.

c) **Zberný formulár:**  sada vizuálnych formulárov pre Koordinátorov a nimi delegované Podriadené povinné osoby prístupná prostredníctvom webového prehliadača, za použitia prístupových práv. Zo Zberného formulára sa údaje zapisujú na dátové úložisko, ktoré je v správe Dodávateľa.

d) **Koordinátor**: zodpovedná osoba, ktorá spravuje zoznam Podriadených povinných osôb. Koordinátor zodpovedá za koordináciu zberu údajov od Podriadených povinných osôb v rámci pôsobnosti jedného ministerstva (rezortu). Koordinátor môže plniť aj úlohu Podriadenej povinnej osoby, t. j. má právo priamo poskytovať údaje v rámci Služieb zberu.

e) **Register koordinátorov**: zoznam Koordinátorov vedený zo strany Objednávateľa.

f) **Podriadená povinná osoba**: osoba, ktorá disponuje údajmi o energetickej efektívnosti a je poverená Koordinátorom na poskytovanie údajov v rámci príslušného rezortu.

g) **Manažér zberu**: zamestnanec Objednávateľa, ktorý zriadi Koordinátorom prístup k Službe zberu. Manažér zberu zároveň spravuje Kampaň, napr. oznamuje Koordinátorom vhodný termín začatia Kampane, vhodné sprievodné informácie pre Kampaň, metodické usmernenia pre Koordinátorov a pod..

h) **Aplikačná rola**: užívateľ systému Služby zberu s presne definovanými prístupmi a obmedzeniami. Napríklad administrátor systému, Koordinátor, Manažér zberu a pod.

i) **Pracovná skupina:** skupina zamestnancov Objednávateľa, ktorá bude pracovať so Službou zberu a poskytovať podporu Koordinátorom.

j) **Register adries:** Informačný systém definovaný v zákone č. 125/2015 Z. z. o registri adries a o zmene a doplnení niektorých zákonov.

k) **ITMS:** centrálny informačný systém, ktorý slúži na evidenciu, následné spracovávanie, export a monitoring dát o programovaní, projektovom a finančnom riadení, kontroly a auditu Európskych štrukturálnych investičných fondov.

# Článok III.

# Predmet zmluvy

1. Predmetom Zmluvy je záväzok Dodávateľa poskytovať Objednávateľovi Službu Zberu podľa tejto Zmluvy, ako aj záväzok Objednávateľa užívať poskytnutú Službu zberu v súlade s touto Zmluvou, poskytnúť Dodávateľovi potrebnú súčinnosť a zaplatiť mu za predmet tejto Zmluvy dohodnutú cenu.

**Článok IV.**

# Čas, miesto a spôsob poskytovania Služieb

1. Zmluva sa uzatvára na dobu určitú, odo dňa nadobudnutia jej účinnosti do uplynutia lehoty na poskytovanie Služby zberu podľa Článku V. ods. 6 tejto Zmluvy.

2. Miestom poskytovania Služieb je územie Slovenskej republiky.

3. Služby budú poskytované formou verejného internetu a webového prehliadača vo výkonnostných parametroch v zmysle Prílohy č. 1. Najbežnejšie používané prehliadače našich poskytovateľov, ktoré sú požadované ako minimálne kritérium sú uvedené v Prílohe č.1

4. Dodávateľ poskytne prístupové práva do databázového systému Objednávateľovi pre účely čítania údajov a tvorby databázových dotazov (query) voči všetkých údajom uchovávaným v tejto databáze, ktorých pôvodcom je Služba zberu.

**Článok V.**

**Práva a povinnosti Zmluvných strán**

1. Objednávateľ je povinný do 3 dní od odo dňa účinnosti Zmluvy poskytnúť Dodávateľovi vzor dátovej štruktúry zbieraných údajov vo formáte XLS s doplňujúcimi poznámkami o očakávanej funkčnosti, obsahu a verifikácii zadanej hodnoty do jednotlivých polí Zberných formulárov.

2. Dodávateľ je povinný do 30 dní odo dňa účinnosti Zmluvy vykonať vlastnú analýzu požiadaviek na Službu zberu: konkrétne vykonať analýzu dátových štruktúr údajov energetickej efektívnosti, implementáciu dátového skladu a jeho integračnej vrstvy z Registra adries a ITMS a predložiť Objednávateľovi na odsúhlasenie navrhované prispôsobenie Služby zberu. Dodávateľ je povinný predložiť a odprezentovať Objednávateľovi vo vyššie uvedenej lehote návrh Služby zberu (ďalej ako „**Návrh**“) v súlade s podmienkami podľa tejto Zmluvy v zmysle špecifikácie podľa Prílohy č. 1, všeobecne záväznými právnymi predpismi platnými v SR.

3. Objednávateľ je povinný do 10 dní odo dňa predloženia Návrhu navrhované riešenie Služby zberu odsúhlasiť alebo podať pripomienky na zapracovanie a Dodávateľ je povinný pripomienky zapracovať, prípadne predložiť náhradné riešenie; doplnený Návrh sa stáva podkladom pre posúdenie kompletnosti objednanej/dodanej funkčnosti Služby zberu.

4. Dodávateľ je povinný poskytnúť Objednávateľovi do 20 dní odo dňa odsúhlasenia Návrhu testovaciu verziu Služby zberu (ďalej ako „**Testovacia verzia**“).

5. Po odovzdaní Testovacej verzie bude po dobu maximálne 45 dní prebiehať skúšobná prevádzka Testovacej verzie. V rámci skúšobnej prevádzky Testovacej verzie je Objednávateľ povinný bezodkladne informovať Dodávateľa o prípadných nedostatkoch a vadách Testovacej verzie tak, aby boli zo strany Dodávateľa odstránené a aby Služba zberu spĺňala všetky požiadavky v zmysle tejto Zmluvy. Uvedenie Služby zberu do produkčnej prevádzky môže nastať najskôr nasledujúci deň po ukončení skúšobnej prevádzky Testovacej verzie.

6. Dodávateľ je povinný poskytovať Službu zberu po dobu 12 mesiacov odo dňa uvedenia Služby zberu do produkčnej prevádzky, ktorý bude uvedený v písomnom protokole o uvedení Služby zberu do prevádzky (ďalej ako „**Protokol**“), a to v prevádzkovom čase podľa Prílohy č. 1 tejto Zmluvy. Protokol bude podpísaný poverenými osobami oboch Zmluvných strán v prvý deň uvedenia Služby do prevádzky.

7.Objednávateľ je okrem povinností uvedených vyššie v rámci tohto Článku Zmluvy taktiež povinný:

a) poskytnúť Dodávateľovi nevyhnutne potrebnú súčinnosť;

b) uhradiť Dodávateľovi dohodnutú cenu za riadne a včas poskytnuté Službu zberu.

8. Dodávateľ je okrem povinností vyššie uvedených v rámci tohto Článku Zmluvy povinný taktiež:

a) poskytovať Službu zberu riadne a včas, v súlade s podmienkami tejto Zmluvy v rozsahu podľa Prílohy č. 1 a všeobecne záväznými právnymi predpismi platnými v SR;

b) dodať Objednávateľovi používateľskú príručku k Službe (príručka administrátora) zberu, používateľskú príručku pre Koordinátora, používateľskú príručku pre Podriadené povinné osoby a prípadne používateľskú príručku pre ostatné aplikačné role, ak sa aplikujú (ďalej spolu ako „**Príručky**“). Dodávateľ je povinný dodať Objednávateľovi Príručky v  deň prvého školenia. Táto skutočnosť bude zaznamená v rámci Protokolu. Príručky budú dodané v elektronickej forme s možnosťou tlače do formátu A4 vo formáte pdf a docx na usb kľúči; odmena za vytvorenie a dodanie používateľských príručiek je zahrnutá v odmene za zriadenie Služby zberu;

c) zaškoliť zamestnancov Objednávateľa v sídle Objednávateľa alebo Objednávateľom určenom mieste v rozsahu 2 x 4 hodiny, prvé školenie je Dodávateľ povinný vykonať po vzájomnej dohode s Objednávateľom v lehote do 7 kalendárnych dní odo dňa zahájenia skúšobnej prevádzky Testovacej verzie, druhé školenie je Dodávateľ povinný vykonať po vzájomnej dohode s Objednávateľom v lehote do 7 dní odo dňa zahájenia produkčnej prevádzky Služby zberu a dodať aktualizované Príručky, ak došlo k úpravám Služby zberu počas testovacej prevádzky; odmena Dodávateľa za školenie je zahrnutá v odmene za zriadenie Služby zberu;

d) ak to umožní situácia, v predstihu informovať Objednávateľa o výpadku Služby, minimálne však dva pracovné dni vopred (ak je výpadok plánovaný)

e) bez meškania telefonicky a následne písomne informovať Objednávateľa (kontaktnú osobu) o vzniku akejkoľvek udalosti, ktorá bráni, sťažuje alebo ktorá môže mať vplyv na realizáciu predmetu Zmluvy s dôsledkom nemožnosti plnenia alebo obmedzením plnenia;

f) odstrániť hlásenú vadu Služby v čase  stanovenej reakčnej doby (s ohľadom na závažnosť vady) podľa Článku IX. Zmluvy;

g) zachovávať mlčanlivosť o všetkých skutočnostiach, o ktorých sa v súvislosti s plnením podľa tejto Zmluvy dozvedel bez časového obmedzenia, a to aj po skončení zmluvného vzťahu alebo pokiaľ sa informácie nestanú verejne známymi skutočnosťami. Porušenie tohto ustanovenia sa bude považovať za podstatné porušenie Zmluvy zo strany Dodávateľa;

h) písomne upozorniť Objednávateľa bez zbytočného odkladu na nevhodnú povahu pokynov daných mu Objednávateľom. V opačnom prípade Dodávateľ zodpovedá za vady, ktoré použitím nevhodných pokynov Objednávateľa vznikli, ibaže Dodávateľ nemohol túto nevhodnosť zistiť ani pri vynaložení odbornej starostlivosti alebo na ich nevhodnosť Objednávateľa upozornil a ten na ich použití písomne trval.

9. Dodávateľ vyhlasuje, že sú mu známe technické, kvalitatívne a iné podmienky pre zriadenie Služby zberu a vyhlasuje, že disponuje takými technickými, materiálnymi a personálnymi kapacitami, oprávneniami a odbornými znalosťami, ktoré sú pre riadne zriadenie Služby zberu potrebné.

10. Dodávateľ podpisom tejto Zmluvy vyhlasuje, že mu nie sú známe žiadne skutočnosti, ktoré vykazujú znaky konfliktu záujmov, najmä ak by mohli narušiť alebo obmedziť hospodársku súťaž, porušiť princíp transparentnosti a princíp rovnakého zaobchádzania, ovplyvniť výsledok alebo priebeh verejného obstarávania alebo iným spôsobom ovplyvniť ekonomický záujem Objednávateľa. V prípade, ak Objednávateľ zistí, a to aj dodatočne počas platnosti a účinnosti Zmluvy, že v procese verejného obstarávania došlo ku konfliktu záujmov, Objednávateľ je oprávnený okamžite odstúpiť od Zmluvy a má nárok na zaplatenie zmluvnej pokuty vo výške celkového plnenia Zmluvy (t. j. sumy rovnajúcej sa celkovej cene /Cena za zriadenie + Cena za poskytovanie služby zberu vyčíslená na obdobie 12 mesiacov/ vrátane DPH uvedenej v Článku VII. tejto Zmluvy). Zmluvnú pokutu je Dodávateľ povinný zaplatiť do 15 dní odo dňa doručenia výzvy na zaplatenie zmluvnej pokuty. Odstúpením od Zmluvy zo strany Objednávateľa nie je dotknutý nárok na zaplatenie zmluvnej pokuty. Objednávateľ má nárok na náhradu škody popri plnom nároku na zmluvnú pokutu (nezapočítateľná zmluvná pokuta).

11. Zmluvné strany podpisom tejto Zmluvy potvrdzujú, že boli navzájom poučené o právach a povinnostiach vyplývajúcich zo zákona č. 122/2013 Z. z. o ochrane osobných údajov a o zmene a doplnení niektorých zákonov v platnom znení ako aj o následkoch spojených s ich nedodržaním, zaväzujú sa dodržiavať mlčanlivosť o interných informáciách Objednávateľa a Dodávateľa, a to aj po ukončení trvania tejto Zmluvy. V prípade porušenia tejto povinnosti zodpovedajú druhej Zmluvnej strane za akúkoľvek takto spôsobenú škodu.

12. V prípade, že pre plnenie tejto Zmluvy Dodávateľ dodá, použije alebo implementuje počítačový program alebo akékoľvek iné autorské dielo, Dodávateľ je povinný zabezpečiť pre Objednávateľa všetky nevyhnutné oprávnenia a súhlasy na používanie týchto autorských diel počas doby poskytovania Služby zberu pre Objednávateľa. Objednávateľ predmetné autorské dielo nenadobúda do svojho vlastníctva, ani nezískava žiadne práva, ktoré by ho oprávňovali autorské dielo scudziť, či s nimi inak obdobne nakladať.

13. Dodávateľ týmto berie na vedomie, že štruktúra Služby zberu a dáta ňou získané, majú povahu autorského diela Objednávateľa. Dodávateľ nie je vytvorením a prevádzkovaním Služby zberu oprávnený nadobudnúť ich do vlastníctva ani nezískava žiadne práva, ktoré by ho oprávňovali autorské dielo scudziť, či inak obdobne s nimi nakladať.

14. Dodávateľ je povinný strpieť výkon kontroly, auditu a overovania oprávnenými orgánmi a inštitúciami, ktoré budú súvisieť s plnením Predmetu Zmluvy a je tiež povinný poskytnúť oprávneným osobám všetku potrebnú súčinnosť, a to kedykoľvek počas platnosti a účinnosti tejto Zmluvy. Dodávateľ berie na vedomie, že financovanie tejto Zmluvy bude uskutočnené z vlastných prostriedkov Objednávateľa v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov a z prostriedkov štrukturálnych a investičných fondov Európskej únie.

**Článok VI.**

**Podmienky poskytovania Služby zberu**

1. Služba zberu poskytovaná Dodávateľom musí spĺňať nasledovné podmienky:
2. musí byť funkčná pre všetky aplikačné role, t. j. aj z prostredia gov.net, ako aj z verejného internetu,
3. musí byť prenositeľná a prevádzkovateľná v budúcnosti v prostredí vládneho cloudu, musí byť prevádzkovateľná s využitím IaaS poskytovanej vládnym cloudom,
4. musí byť poskytovaná ako portálové webové riešenie s využitím HTML protokolu,
5. pre prístup Koordinátorov a Podriadených povinných osôb k Službe zberu nesmú byť vyžadované iné doplnky ani komponenty. Služba zberu musí byť plne dostupná z prostredia internetového prehliadača,
6. musí byť ľahko škálovateľná pre prípad nárastu nárokov a počtu zapojených Podriadených povinných osôb,
7. požaduje sa zabezpečenie minimalizácie veľkosti (minifikácia) Zberného formulára vo formátoch CSS, HTML, javascript a minimalizáciu linkovaných súborov pre maximalizáciu dostupnosti riešenia v rámci internetového pripojenia s nižšími parametrami,
8. musí sa vysporiadať sa s problematikou konkurenčného prístupu používateľov ako aj s možným konkurenčným prístupom k údajom na úrovni používateľských rozhraní, middleware a na úrovni dátového relačného úložiska,
9. musí byť schopná prevádzky pre minimálne tri používateľské skupiny zodpovedajúce aplikačným roliam – Manažér zberu, Koordinátor, Podriadená povinná osoba. Používateľom zaradeným v jednotlivých aplikačných roliach môže byť sprístupnená len tá časť Služby zberu a tie Zberné formuláre a obrazovky, ktoré sú z povahy aplikačnej role pre nich relevantné. Zároveň sa príslušnému používateľovi môžu zobrazovať len tie navigačné odkazy na relevantné aplikačné obrazovky, ktoré sú prístupné danému používateľovi vzhľadom na členstvo v aplikačnej role.

# 

**Článok VII.**

# Cena za zriadenie a poskytovanie Služby zberu a platobné podmienky

1. Cena za zriadenie Služby zberu a poskytovanie Služby zberu (ďalej len „**Cena**“) bola stanovená v súlade so zákonom č. 18/1996 Z. z. o cenách v znení neskorších predpisov a  vyhlášky MF SR č. 87/1996 Z. z. ktorou sa vykonáva zákon NS SR č. 18/1996 o cenách v znení neskorších predpisov dohodou zmluvných strán:

a) Cena za zriadenie Služby zberu je ... EUR bez DPH, DPH 20% ... EUR, cena spolu s DPH je ... EUR (slovom ... EUR) (ďalej ako „**Cena za zriadenie**“),

b) Cena za poskytovanie a podporu Služby zberu je ... EUR bez DPH, DPH 20% ... EUR, cena spolu s DPH je ... EUR (slovom ... EUR)/1 mesiac , cena za 12 mesiacov je ... bez DPH, DPH 20 % ... Eur, cena spolu s DPH je ... Eur (ďalej ako „**Cena za poskytovanie Služby zberu**“).

**Celková cena** za zriadenie Služby zberu a za poskytovanie a podporu Služby počas platnosti tejto zmluvy je ... bez DPH, DPH 20 % ..... Eur, cena spolu s DPH je .... Eur.

2. Cena za zriadenie Služby zberu bude uhradená jednorázovo na základe faktúry, ktorú je Dodávateľ oprávnený vystaviť najskôr v prvý deň uvedenia Služby zberu do produkčnej prevádzky.

3. Cena za poskytovanie Služby zberu bude uhrádzaná mesačne, Dodávateľ je povinný vystaviť faktúru za príslušný mesiac najneskôr do 15 dní po ukončení príslušného kalendárneho mesiaca, v ktorom bola služba poskytovaná.

4. Dodávateľ berie na vedomie, že Objednávateľ neposkytuje preddavok ani zálohovú platbu.

5. Cena v zmysle odseku 1., písm. a) a b) tohto Článku Zmluvy je cena konečná a zahŕňa všetky náklady a výdavky Dodávateľa súvisiace so zriadením Služby zberu a poskytovaním Služby zberu podľa tejto Zmluvy. V prípade, že Dodávateľ nebol pred uzatvorením Zmluvy platiteľom DPH, avšak po jej uzatvorení sa ním stane, nemá nárok na zvýšenie Ceny o hodnotu DPH.

6. Dohodnutú Cenu je možné zmeniť len v prípadoch, ak počas trvania Zmluvy dôjde ku zúženiu alebo rozšíreniu predmetu Zmluvy na základe písomnej dohody oboch Zmluvných strán vo forme písomného dodatku k tejto Zmluve pri dodržaní príslušných ustanovení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

7. Faktúra musí obsahovať všetky náležitosti v súlade so všeobecne záväznými právnymi predpismi platnými v Slovenskej republike a všetky náležitosti podľa tejto Zmluvy, špecifikáciu služieb fakturovaných predmetnou faktúru a špecifikáciu fakturovanej sumy. Ak faktúra nebude vystavená podľa tejto Zmluvy, nebude obsahovať náležitosti podľa tejto Zmluvy alebo v nej nebudú správne uvedené údaje, je Objednávateľ oprávnený vrátiť ju v lehote siedmich (7) pracovných dní od jej doručenia Dodávateľovi s uvedením nesprávnych, resp. chýbajúcich náležitostí alebo nesprávnych údajov. V takomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry Objednávateľovi. Po túto dobu nie je Objednávateľ v omeškaní a Dodávateľ nemá nárok na úrok z omeškania v zmysle Článku X., ods. 2. tejto Zmluvy.

8. Lehota splatnosti faktúry je 30 kalendárnych dní od doručenia faktúry v písomnej forme Objednávateľovi. Cena sa fakturuje a uhrádza v mene, v ktorej bola dohodnutá v Zmluve, t. j. v EUR bezhotovostným prevodom na účet Dodávateľa.

9. Cena poskytnutých Služieb sa považuje za uhradenú dňom odpísania príslušnej čiastky z účtu Objednávateľa.

**Článok VIII.**

**Dôvernosť informácií**

1. Zmluvné strany sa dohodli, že všetky skutočnosti, informácie a údaje, o ktorých sa dozvedeli v súvislosti s touto Zmluvou, sú dôvernými informáciami (ďalej ako „**Dôverné informácie**"), o ktorých sú Zmluvné strany povinné zachovávať mlčanlivosť, ak ďalej nie je dohodnuté inak.

2. Záväzok Zmluvných strán zachovávať mlčanlivosť podľa Zmluvy nie je časovo obmedzený, a teda trvá aj po skončení Zmluvného vzťahu.

3. Zmluvné strany sa zaväzujú, že Dôverné informácie bez predchádzajúceho písomného súhlasu druhej Zmluvnej strany ďalej neposkytnú tretím osobám a ani neumožnia prístup tretích osôb k dôverným informáciám. Za tretie osoby sa nepovažujú členovia orgánov Zmluvných strán, zamestnanci Zmluvných strán, audítori alebo právni a iní poradcovia Zmluvných strán, ktorí sú viazaní ohľadne im sprístupnených dôverných informácií povinnosťou mlčanlivosti na základe Zmluvy alebo zákona.

4. Za porušenie povinnosti zachovávať mlčanlivosť podľa tohto Článku Zmluvy sa nepovažuje ich poskytnutie príslušným štátnym orgánom, pokiaľ to vyplýva zo všeobecne záväzného právneho predpisu, použitie potrebných informácií alebo dokumentov v prípadných súdnych, rozhodcovských, správnych a iných konaniach ohľadom práv a povinností vyplývajúcich z tejto Zmluvy, ako aj ich použitie, pokiaľ sa stali verejne známymi alebo zverejnenie tejto zmluvy v Centrálnom registri zmlúv vedenom Úradom vlády SR v súlade s príslušnými právnymi predpismi.

**Článok IX.**

**Odstraňovanie vád**

1. Dodávateľ sa zaväzuje, že po dobu trvania Zmluvy Objednávateľovi bezplatne odstráni vadne poskytnutú Službu zberu za nižšie uvedených podmienok.

2. Objednávateľ je povinný požiadavku na odstránenie vady zasielať Dodávateľovi vždy písomne (e-mailom, na email adresu xxx@xxx) alebo telefonicky na číslo yyyyy, pričom vada musí byť dostatočne špecifikovaná.

3. Dodávateľ sa zaväzuje začať s odstraňovaním vád poskytnutej Služby zberu bezodkladne po jej oznámení zo strany Objednávateľa a vady odstrániť v závislosti od druhu vady v lehotách uvedených nižšie:

|  |  |  |
| --- | --- | --- |
| Klasifikácia | Popis | Reakčná doba (pracovné hodiny) |
| Kritická chyba | Táto chyba znemožňuje využívanie Služby zberu alebo jej časti.  Spôsobuje vážne problémy a nie je možné prechodné riešenie organizačným opatrením Objednávateľa | do 16 hodín |
| Vážna chyba | Táto chyba znemožňuje využívanie funkčnosti Služby zberu alebo jej časti bez dôsledkov na konzistenciu dát a výsledky spracovania. Chybu je možné dočasne vyriešiť organizačným opatrením Objednávateľa. | do 40 hodín |
| Bežná chyba | Táto chyba neobmedzuje zabezpečenie základných činností Služby zberu a nespôsobuje vážne dôsledky na využívanie. | do 80 hodín |

# 4. Ročná servisná podpora Služby zberu je poskytovaná zo strany Dodávateľa počas pracovných dní, v pracovnom čase 8:00 h. – 16:00h.

5. Oznámenie vady zo strany Objednávateľa musí dostatočne popisovať vadu tak, aby ju Dodávateľ vedel identifikovať a reprodukovať. Popis vady musí obsahovať minimálne: a) kroky pre reprodukovanie vady b) popis aktuálneho (nesprávneho) správania sa Služby zberu c) popis očakávaného (správneho) správania sa Služby zberu. Zmluvné strany sa týmto zaväzujú poskytovať si najväčšiu možnú súčinnosť pri odstraňovaní vád Služby zberu.

# Článok X.

# Sankcie

1. V prípade omeškania Dodávateľa s poskytovaním Služieb v lehote podľa Článku V., ods. 6. Zmluvy, s odstránením porúch v súlade s Článkom IX., ods. 3. tejto Zmluvy, je Objednávateľ oprávnený vyúčtovať Dodávateľovi zmluvnú pokutu vo výške 100,- EUR za každý, aj začatý, deň omeškania, a to za každý jednotlivý prípad omeškania Dodávateľa. Zmluvnú pokutu, v prípade, ak nebola zo strany Objednávateľa započítaná so splatnou faktúrou/faktúrami Dodávateľa na Cenu za poskytnuté Služby zberu, je Dodávateľ povinný uhradiť do 10 dní odo dňa doručenia výzvy na jej úhradu. Úhradou zmluvnej pokuty nie je dotknuté právo Objednávateľa na náhradu škody.

2. V prípade omeškania Objednávateľa so splnením peňažného záväzku v zmysle tejto Zmluvy, je Dodávateľ oprávnený vyúčtovať Objednávateľovi úrok z omeškania vo výške v zmysle § 369 ods. 2 Obchodného zákonníka z dlžnej čiastky za každý aj začatý deň omeškania.

**Článok XI.**

# Ukončenie zmluvy

1. Túto Zmluvu je možné ukončiť:

a) písomnou dohodou Zmluvných strán;

b) výpoveďou zo strany Objednávateľa;

c) odstúpením od Zmluvy jednou zo Zmluvných strán.

2. Objednávateľ môže Zmluvu písomne vypovedať aj bez uvedenia dôvodu s výpovednou dobou 2 kalendárne mesiace, ktorá začne plynúť od prvého dňa mesiaca nasledujúceho po mesiaci, v ktorom bola doručená písomná výpoveď Dodávateľovi.

3. Pre prípad vypovedania Zmluvy zo strany Objednávateľa sa Zmluvné strany dohodli, že Dodávateľ má nárok na úhradu plnenia poskytnutého podľa tejto Zmluvy ku dňu zániku tejto Zmluvy, a to bez ohľadu na to, či splatnosť faktúry za uvedené plnenie nastala pred vypovedaním Zmluvy alebo po vypovedaní Zmluvy. Pre platobné a fakturačné podmienky platia primerane ustanovenia Článku VII. tejto Zmluvy.

4. Objednávateľ má právo, v zmysle § 344 a nasl. Obchodného zákonníka v znení neskorších predpisov, odstúpiť od tejto Zmluvy v prípade jej podstatného porušenia zo strany Dodávateľa, ktorým sa na účely tejto Zmluvy rozumie: 1./omeškanie Dodávateľa s poskytnutím Služby zberu, s odstránením porúch alebo s odstránením vád poskytnutej Služby zberu v prípade, že Dodávateľ Službu zberu neposkytne riadne a včas podľa tejto Zmluvy alebo neodstráni poruchy, resp. vady ani v dodatočnej primeranej lehote, ktorá nesmie byť kratšia ako 10 dní, určenej mu na tento účel Objednávateľom v písomnej výzve; 2./porušenie povinnosti zo strany Dodávateľa zachovávať mlčanlivosť v zmysle Článku V., odsek 8., písm. g) Zmluvy; 3./ porušenie povinnosti v zmysle Článku V., odsek 2. tejto Zmluvy; 4./ porušenie povinnosti v zmysle Článku V., odsek 4. tejto Zmluvy; 5./ porušenie povinnosti v zmysle Článku V., odsek 6. tejto Zmluvy; 6./ porušenie povinností v zmysle Článku V., ods. 8., písm. a), b), c) f), g), h) tejto Zmluvy.

5. Dodávateľ má právo, v zmysle § 344 a nasl. Obchodného zákonníka v znení neskorších predpisov, odstúpiť od tejto Zmluvy v prípade jej podstatného porušenia zo strany Objednávateľa, ktorým sa na účely tejto Zmluvy rozumie najmä: 1./omeškanie Objednávateľa s úhradou faktúr podľa tejto Zmluvy v prípade, že faktúru neuhradí ani v dodatočnej primeranej lehote, ktorá nesmie byť kratšia ako 10 dní, určenej mu na tento účel Dodávateľom v písomnej výzve; 2./ porušenie povinnosti Objednávateľa v zmysle Článku V., odsek. 1. Zmluvy, 3./neposkytnutie nevyhnutnej súčinnosti v primeranej lehote, ktorá nesmie byť kratšia ako 10 dní, určenej mu na tento účel Dodávateľom v písomnej výzve.

6. Pokiaľ porušujúca Zmluvná strana neuskutoční nápravu ani v primeranej dodatočnej lehote uvedenej vo výzve, druhá Zmluvná strana môže bezodkladne písomne odstúpiť od tejto Zmluvy.

7. Odstúpenie od Zmluvy v zmysle tohto Článku Zmluvy je účinné dňom doručenia písomného oznámenia o odstúpení od Zmluvy druhej Zmluvnej strane. Nárok neporušujúcej Zmluvnej strany na zmluvnú pokutu a náhradu škody týmto nie je dotknutý.

# Článok XII.

# Okolnosti vylučujúce zodpovednosť

1. Za okolnosti vylučujúce zodpovednosť (vis major) sa považuje prekážka, ktorá nastala nezávisle od vôle Zmluvnej strany a bráni jej v splnení jej zmluvných povinností, ak nemožno rozumne predpokladať, že by povinná strana túto prekážku alebo jej následky odvrátila alebo prekonala a ďalej, že by v čase vzniku záväzku túto prekážku predvídala.

2. Zodpovednosť však nie je vylúčená v prípade, keď takáto okolnosť vznikla až v čase, keď povinná strana bola v omeškaní s plnením svojej povinnosti, alebo ak predmetná Zmluvná strana nesplní svoju povinnosť bezodkladne informovať druhú Zmluvnú stranu o povahe a začiatku trvania prekážky, alebo ak vznikla z jej hospodárskych pomerov. Účinky vylučujúce zodpovednosť sú obmedzené len na obdobie, kým trvá prekážka, s ktorou sú tieto účinky spojené.

3. Ak okolnosti vylučujúce zodpovednosť nastanú, potom je Zmluvná strana, u ktorej táto skutočnosť nastane, povinná bezodkladne informovať druhú Zmluvnú stranu o povahe, začiatku a konci trvania takejto prekážky, ktorá bráni splneniu povinností podľa tejto Zmluvy. Zmluvné strany sa zaväzujú vyvinúť maximálne úsilie na odvrátenie a prekonanie okolností vylučujúcich zodpovednosť.

4. V prípade vzniku okolnosti vylučujúcej zodpovednosť sa obidve strany zaväzujú urobiť také opatrenia, aby sa dosiahol účel Zmluvy a aby sa vyrovnali ich vzájomné nároky.

5. Ak okolnosti vylučujúce zodpovednosť trvajú 45 (štyridsaťpäť) dní a dlhšie, môže ktorákoľvek zo zmluvných strán, písomným oznámením zaslaným druhej zmluvnej strane, od Zmluvy odstúpiť. Odstúpenie je účinné doručením oznámenia o odstúpení.

# Článok XIII.

# Vzájomná komunikácia zmluvných strán, doručovanie a ostatné ustanovenia

1. Písomnosti podľa Zmluvy je možné doručovať poštou, kuriérom alebo elektronickými prostriedkami. Elektronickými prostriedkami a faxom nie je možné zasielať faktúry, výzvu na zaplatenie zmluvnej pokuty, výpoveď, prípadne odstúpenie od Zmluvy. Pokiaľ sú písomnosti doručované elektronickými prostriedkami, považujú sa tieto za doručené dňom ich odoslania. Zmluvné strany sa dohodli, že pri odosielaní písomností elektronickými prostriedkami, v prípade, ak im to informačný systém umožní, si vždy vyžiadajú potvrdenie o doručení písomnosti zasielanej elektronickými prostriedkami.

2. Písomnosti doručované poštou sú považované za doručené prevzatím alebo odmietnutím prevzatia zásielky, a ak ich zmluvná strana neprevezme na adrese uvedenej v Zmluve alebo na korešpondenčnej adrese písomne oznámenej Zmluvnej strane, považujú sa písomnosti za doručené tretím dňom od uloženia zásielky na pošte; v prípade, ak zásielku nemožno na adrese podľa tohto bodu doručiť z dôvodu „Adresát neznámy“ alebo s inou poznámkou podobného významu, považuje sa zásielka za doručenú dňom jej vrátenia odosielateľovi, a to aj vtedy, ak sa adresát o tom nedozvie.

**Článok XIV.**

**Záverečné ustanovenia**

1. Právne vzťahy, pokiaľ nie sú upravené touto Zmluvou, riadia sa ustanoveniami Obchodného zákonníka a ostatnými právnymi predpismi platnými v Slovenskej republike.

2. Táto Zmluva môže byť menená, doplňovaná a zrušená len po vzájomnej dohode Zmluvných strán, formou písomných dodatkov podpísaných obidvoma zmluvnými stranami pri dodržaní zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

3. Táto Zmluva nadobúda platnosť dňom jej podpisu oboma Zmluvnými stranami a účinnosť dňom nasledujúcim po dni jej zverejnenia objednávateľom v Centrálnom registri zmlúv vedenom Úradom vlády SR v súlade s § 5a zákona č. 211/2000 Z. z o slobodnom prístupe k informáciám v znení neskorších predpisov v spojení s § 47a zákona č. 40/1964 Zb. Občiansky zákonník v platnom znení.

4. Ak by niektoré ustanovenia Zmluvy mali byť neplatnými už v čase jej uzavretia, alebo ak sa stanú neplatnými neskôr po uzavretí Zmluvy, nie je tým dotknutá platnosť ostatných ustanovení Zmluvy. Namiesto neplatných ustanovení Zmluvy sa použijú ustanovenia Obchodného zákonníka a ostatných platných právnych predpisov Slovenskej republiky, ktoré sú svojim obsahom a účelom najbližšie obsahu a účelu Zmluvy.

5. Rôzne výklady právnych otázok akéhokoľvek druhu sa budú riešiť v prvom rade vzájomnou dohodou oboch Zmluvných strán. Prípadné spory, o ktorých sa Zmluvné strany nedohodnú, budú postúpené na rozhodnutie vecne a miestne príslušnému súdu v Slovenskej republike.

6. Dodávateľ je oprávnený postúpiť práva a povinnosti vyplývajúce z tejto Zmluvy v prospech tretej osoby len s predchádzajúcim písomným súhlasom Objednávateľa.

7. Zmluvné strany sa zaväzujú oznámiť si navzájom akékoľvek zmeny údajov dôležitých pre riadne a včasne plnenie Zmluvy a jednotlivých práv a povinností Zmluvných strán z nej vyplývajúcich.

8 Zmluva je vyhotovená v štyroch (4) rovnopisoch, z ktorých Objednávateľ dostane dva (2) rovnopisy a Dodávateľ dva (2) rovnopisy.

9. Neoddeliteľnou súčasťou Zmluvy sú nasledovné prílohy :

Príloha č. 1 Podrobná špecifikácia predmetu zmluvy a rozsah poskytovaných služieb,

Príloha č. 2 Výpis z obchodného/živnostenského registra dodávateľa Slovenskej republiky.

10. Zmluvné strany po prečítaní tejto Zmluvy prehlasujú, že súhlasia s jej obsahom, že táto Zmluva bola spísaná na základe ich slobodnej vôle a nebola dohodnutá v tiesni ani za inak jednostranne nevýhodných podmienok. Na dôkaz tohto pripojujú svoje podpisy.

V..................... dňa V Bratislave dňa .......................

..................................................... .....................................................

**....................................... Slovenská inovačná a energetická agentúra**

**.......................................** JUDr. Svetlana Gavorová

**.......................................** generálna riaditeľka

**Príloha č. 1 k Zmluve o poskytnutí služieb**

**Podrobná špecifikácia predmetu zmluvy a rozsah poskytovaných služieb**

**Služba zberu**, ktorá bude na základe tejto Zmluvy poskytovaná, prispôsobená a prevádzkovaná Dodávateľom bude slúžiť na zber a verifikáciu údajov o energetickej efektívnosti poskytovaných zodpovednými osobami (t. j. Koordinátormi), ktoré sú zodpovedné za poskytovanie údajov z operačných programov Európskych štrukturálnych a investičných fondov, alebo obdobného národného alebo medzinárodného finančného mechanizmu v pôsobnosti rezortu, pre potreby prípravy strategických, koncepčných a plánovacích dokumentov a monitorovania v oblasti energetickej efektívnosti a obnoviteľných zdrojov energie.

Požadovaná Služba zberu je Softvér ako služba (SaaS). Miestom poskytovania služieb je územie SR. Služba bude poskytované prostredníctvom verejného internetu a webového prehliadača.

Definícia pojmov v zmysle zákona č. 275/2006 Z. z. o informačných systémoch verejnej správy:

* Správcom služby je objednávateľ
* Prevádzkovateľom služby je dodávateľ.

**Požiadavky na službu SaaS**

Poskytovaná služba musí spĺňať nasledovné základné požiadavky:

* **Požiadavky v oblasti Zberné kampane**
  + **Správa kampaní**
    - **Prehľad kampaní**  
      *Poskytnutie prehľadu zberných kampaní s možnosťou filtrovania podľa jednotlivých atribútov a stavu kampane, vykonávanie akcií nad jednotlivými kampaňami, zobrazenie detailu zvolenej zbernej kampane.*
    - **Vytvorenie zbernej kampane**

*Vytvorenie zbernej kampane zadefinovaním obdobia zberu, zaradením množiny zberných formulárov do kampane, definovaním zoznamu koordinátorov na základe registra koordinátorov.   
Po spustení kampane riešenie zabezpečí distribúciu zberných formulárov jednotlivým povinným osobám, sledovanie, agregovanie a uchovávanie vykazovaných údajov povinnými osobami.*

* + - **Dohľad nad priebehom kampane**

*Funkčnosť pre sledovanie priebehu zbernej kampane, stavu napredovania zberu údajov z pohľadu jednotlivých koordinátorov a im podriadených povinných osôb a samotných povinných osôb, zabezpečenie prístupu ku kontaktným údajom povinných osôb.*

* + - **Uzatvorenie kampane***Uzatvorenie prebiehajúcej kampane s upozornením, ak nebolo ukončené vykazovanie údajov u všetkých povinných osôb.*
  + **Zberné formuláre**

*Funkčnosť zberných formulárov s implementovanými formulármi pre evidenciu:*

* *budov a ich adresnej lokality,*
* *údajov o správcovi budovy,*
* *prevádzkových údaje budovy za vybrané roky,*
* *finančných ukazovateľov,*
* *technických opatrení,*
* *plánovaných úspor,*
* *finančných zdrojov,*
* *a pod.*

*Zberné formuláre musia využívať údaje z Registra Adries, ITMS a dostupných číselníkov štatistického úradu a iných číselníkov poskytnutých SIEA.*

* + **Správa registra koordinátorov**

*Vedenie zoznamu subjektov a osôb zodpovedných za koordináciu zberu údajov od povinných osôb v pôsobnosti daného koordinátora.  
Poskytnutie prehľadového zobrazenia s možnosťou filtrovanie, pridávanie nových koordinátorov, vyraďovanie koordinátorov a uzamykanie prístupu zvoleného koordinátora.*

* **Funkčná oblasť Vyhodnotenie a spracovanie údajov**

*Poskytnutie komplexného nástroja na prezeranie zozbieraných údajov povinných osôb a ich verifikáciu. Podpora pre filtrovanie, radenie, výber stĺpcov, zoskupovanie a agregovanie údajov. Rovnako musí podporovať export údajov na základe vopred definovanej exportnej údajovej šablóny vo formáte Microsoft Excel.*

* **Funkčná oblasť Distribúcia zberu**
  + **Správa registra podriadených povinných osôb**

*Evidencia podriadených povinných osôb spoločne s kontaktnými údajmi kontaktnej osoby. Pridávanie nových podriadených osôb, vyraďovanie podriadených osôb a uzamykanie prístupu podriadených osôb.*

* + **Dohľad nad priebehom kampane pre podriadené povinné osoby**

*Funkčnosť pre sledovanie priebehu zbernej kampane u podriadených povinných osôb, stavu napredovania zberu údajov z pohľadu jednotlivých povinných osôb.*

* **Funkčná oblasť Vykazovanie údajov**

*Sprístupnenie zberných formulárov v rámci zbernej kampane povinnej osobe, vykonanie statickej a kontextovej kontroly vstupných údajov formuláru, zabezpečenie priebežného výpočtu agregovaných kontrolných údajov, možnosť uchovávať rozpracovaný formulár.*

* **Funkčná oblasť Správa systému**
  + **Základné nastavenia Služby zberu** *Podpora nastavenia kľúčových parametrov Služby zberu v rozsahu, ktorý bude upresnený v rámci analytickej fázy projektu.*
  + **Správa číselníkov***Podpora pridávania a rušenia platnosti hodnôt všetkých kľúčových číselníkov.*
* **Ostatné požiadavky**
  + **Notifikácie***Zabezpečiť notifikovania**jednotlivých používateľských skupín o zásadných udalostiach v systéme formou emailových správ, ktoré budú obsahovať v prípade relevantnosti linku na prislúchajúcu aplikačnú činnosť.*
  + **Autentifikácia**

*Pre prístup ku funkčnosti riešenia musí byť zabezpečený vhodný autentifikačný mechanizmus založený na prihlasovacom mene a hesle. Používateľom musí umožňovať vykonať zmenu hesla v súlade s definovateľnou politikou komplexnosti hesla. Prvé prihlásenie sa používateľa musí byť realizované formou jedno-rázového generovaného hesla s vynútením si jeho následnej zmeny v rámci procesu prvého prihlásenia. Tento mechanizmus musí byť využitý aj pri funkčnosti pre obnovenie prístupu po zabudnutí hesla používateľom.*

* + **Kontextová pomoc***Pre kľúčové formulárové prvky musí byť poskytovaná kontextovú pomoc, ktorej znenie je po obsahovej stránke upravovateľné priamo povereným pracovníkom SIEA.*

**Iné technické požiadavky na Službu zberu**

* + Služba zberu musí byť prenositeľná a prevádzkovateľná v budúcnosti v prostredí vládneho cloudu, musí byť prevádzkovateľná s využitím IaaS poskytovanej vládnym cloudom
  + Služba zberu musí byť poskytovaná ako portálové webové riešenie s využitím HTML protokolu
  + Pre prístup používateľov k službe nesmú byť vyžadované iné doplnky ani komponenty, riešenie musí byť plne dostupné z prostredia internetového prehliadača
  + Služba zberu musí byť ľahko škálovateľná pre prípad nárastu nárokov a počtu zapojených povinných subjektov
  + Požaduje sa zabezpečenie minimalizácie veľkosti (minifikácia) CSS, HTML, javascript a minimalizácia linkovaných súborov tohto typu riešením pre maximalizáciu dostupnosti riešenie v rámci internetového pripojenia s nižšími parametrami
  + Služba zberu sa musí vysporiadať s problematikou konkurenčného prístupu používateľov, vysporiadať sa s možným konkurenčným prístupom k údajom tak na úrovni používateľských rozhraní, middleware ako i dátového relačného úložiska
  + Služba zberu musí poskytovať minimálne tri používateľské skupiny zodpovedajúce aplikačným roliam – *Manažér zberu, Koordinátor, Povinná osoba*. Používateľom zaradeným v jednotlivých roliach môže byť sprístupnená len tá časť funkčnosti služby a tie aplikačné obrazovky, ktoré sú z povahy role pre nich relevantné. Rovnako navigačné prvky môžu používateľovi zobrazovať len tie navigačné odkazy na relevantné aplikačné obrazovky, ktoré sú prístupné danému používateľovi vzhľadom na členstvo v aplikačnej roly.
  + **Požiadavky na dátové úložisko**
    - Relačné databázové úložisko Microsoft SQL Server 2016 alebo ekvivalent, t. j. iný kompatibilný na prostredie vládneho cloudu
    - Priamy prístup k databáze údajov z prostredia SIEA
    - Implementácia dátového skladu prípadne integračnej vrstvy pre externé údaje Register Adries a ITMS
    - Pri ukončení poskytovania Služby zberu musí byť dodaná plná záloha databázy.
  + **Výkonnostné požiadavky**
    - Odozva používateľského rozhrania na ľubovoľnú z operáciu, okrem dopytových zobrazení s možnosťou dynamického definovania používateľských filtrov, musí byť do 2 sekúnd po odpočítaní réžie na transport údajov na klienta
    - Služba zberu musí obslúžiť 30 požiadaviek za sekundu pri zachovaní požadovanej odozvy.
  + **Podpora prehliadačov  
    Služba zberu musí byť funkčná minimálne z týchto najbežnejšie používaných prehliadačov našich poskytovateľov údajov:**
    - Microsoft Edge 20+ (verzie oficiálne podporované spoločnosťou Microsoft)
    - Internet Explorer 9+
    - Chrome – aktuálna a predchádzajúca verzia
    - Firefox – aktuálna a predchádzajúca verzia
  + **Obmedzenia riešenia**
    - Služba zberu musí umožniť paralelnú prácu ľubovoľného počtu používateľov jednotlivých používateľských skupín. Limitácie môžu byť dané len definovanými systémovými obmedzeniami.
    - Služba zberu musí umožniť neobmedzené vkladanie a uchovávanie údajových entít, limitácie môžu byť dané len definovanými systémovými obmedzeniami.

**Požiadavky na výkonnostné parametre Služby zberu**

* + Výpočtová kapacita musí byť prispôsobená tak, že musí byť splnené všetky ostatné nefunkčné požiadavky, min. však
    - *Výpočtový výkon dedikovaného procesoru s dvoma jadrami s frekvenciou min. 2Ghz,*
    - *Operačná pamäť 4GB,*
    - *Diskový priestor pre údaje 15Gb a výkonnosťou 100 IOPS*

Predmet zmluvy pozostáva z dvoch častí (1. zriedenie Služby zberu a 2. poskytovanie Služby zberu):

1. **V rámci ponúknutej ceny za zriadenie Služby zberu je**

* Zriadenie Služby zberu a prispôsobenie služby v zmysle definovaných požiadaviek, vykonanie detailnej analýzy požiadaviek pre prispôsobenie služby.
* Požadované sú minimálne dve prezentácie priebežného stavu detailnej analýzy pre prispôsobenie Služby zberu na stretnutí pracovnej skupiny, ktorú budú tvoriť zástupcovia SIEA.
* Poskytovaná Služba zberu musí byť prispôsobená v zmysle schválenej detailnej analýzy pre prispôsobenie analytických výstupov.
* **Dokumentácia**
  + Požaduje sa dodanie používateľskej príručky k Službe zberu,
    - Používateľská príručka pre povinné osoby,
    - Používateľská príručka pre ostatné aplikačné role.
* **Školenie**
  + Zaškolenie kľúčových používateľov Služby zberu v rozsahu 2 x 4 hodín.

1. **Súčasťou ponúknutej ceny za poskytovanie a prevádzku služby je:**

* Ročná prevádzka služby
* Ročná podpora v rámci poskytovanej služby počas pracovných dní a pracovných hodín v rozsahu 8:00 – 16:00, pričom požadovaná maximálna doba na odstránenie hlásenej chyby je určená v závislosti od klasifikácie závažnosti chyby nasledovne:

|  |  |  |
| --- | --- | --- |
| Klasifikácia | Popis | Reakčná doba (pracovné hodiny) |
| Kritická chyba | Táto chyba znemožňuje využívanie Služby zberu alebo jej časti.  Spôsobuje vážne problémy a nie je možné prechodné riešenie organizačným opatrením Objednávateľa | do 16 hodín |
| Vážna chyba | Táto chyba znemožňuje využívanie funkčnosti riešenia alebo jeho časti bez dôsledkov na konzistenciu dát a výsledky spracovania. Chybu je možné dočasne vyriešiť organizačným opatrením Objednávateľa. | do 40 hodín |
| Bežná chyba | Táto chyba neobmedzuje zabezpečenie základných činností systému a nespôsobuje vážne dôsledky na využívanie. | do 80 hodín |

* Odstraňovanie chýb